A Törvényszék 2025. június 4-i ítélete – Alfa-Bank kontra Tanács
(T-271/23. sz. ügy)1
(„Közös kül- és biztonságpolitika – Az Ukrajna területi integritását, szuverenitását és függetlenségét aláásó vagy fenyegető intézkedések miatt hozott korlátozó intézkedések – A pénzeszközök befagyasztása – Azon személyek, szervezetek és szervek jegyzéke, akikre, illetve amelyekre a pénzeszközök és gazdasági erőforrások befagyasztása alkalmazandó – A felperes nevének jegyzékbe vétele és a jegyzéken való fenntartása – Oroszország kormányának jelentős bevételi forrást biztosító gazdasági ágazatokban tevékenykedő jogi személyek, szervezetek vagy szervek – A 2014/145/KKBP határozat 2. cikke (1) bekezdésének g) pontja – Megsemmisítés iránti kereset – Keresetindítási határidő – Részleges elfogadhatatlanság – Jogellenességi kifogás – Indokolási kötelezettség – Mérlegelési hiba – A hatékony bírói jogvédelemhez való jog – A meghallgatáshoz való jog – A tulajdonhoz való jog –A vállalkozás szabadsága – Arányosságˮ)
Az eljárás nyelve: angol
Felek
Felperes: Alfa-Bank JSC (Moszkva, Oroszország) (képviselő: B. Malmendier ügyvéd)
Alperes: Az Európai Unió Tanácsa (képviselők: J. Rurarz és V. Piessevaux meghatalmazottak, segítőjük: B. Maingain ügyvéd)
Az ügy tárgya
Az EUMSZ 263. cikken alapuló keresetében a felperes először is az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról szóló, 2023. február 25-i (KKBP) 2023/432 tanácsi határozat (HL 2023. LI 59., 437. o.) és az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet végrehajtásáról szóló, 2023. február 25-i (EU) 2023/429 tanácsi végrehajtási rendelet (HL 2023. LI 59., 278. o.), másodszor az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról szóló, 2023. szeptember 13-i (KKBP) 2023/1767 tanácsi határozat (HL 2023. L 226., 104. o.), és, az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet végrehajtásáról szóló, 2023. szeptember 13-i (EU) 2023/1765 tanácsi végrehajtási rendelet (HL 2023. L 226., 3. o.), és harmadszor az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról szóló, 2024. március 12–i (KKBP) 2024/847 tanácsi határozat (HL L, 2024/847) és az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet végrehajtásáról szóló, 2024. március 12-i (EU) 2024/849 tanácsi végrehajtási rendelet (HL L, 2024/849) megsemmisítését kéri annyiban, amennyiben e jogi aktusok felveszik a nevét az említett jogi aktusok mellékletét képező jegyzékekbe, és a nevét továbbra is fenntartják e jegyzékeken, negyedszer pedig az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról szóló, 2023. június 5-i (KKBP) 2023/1094 tanácsi határozat (HL 2023. L 146, 20. o.) és az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet módosításáról szóló, 2023. június 5-i (EU) 2023/1089 tanácsi rendelet (HL 2023. L 146, 1. o.) megsemmisítését.
Az ítélet rendelkező része
A Törvényszék a keresetet elutasítja.
A Törvényszék az Alfa-Bank JSC-t kötelezi a költségek viselésére.
____________
1 HL C 235., 2023. 7. 3.